## Dôvodová správa

### **Všeobecná časť**

V decembri 2005 schválila Európska únia nové nariadenie Rady (ES) č. 2165/2005, ktorým sa mení a dopĺňa nariadenie Rady (ES) č. 1493/1999 o spoločnej organizácii trhu s vínom. Týmto nariadením bolo prijaté nové ustanovenie týkajúce sa povinnej destilácie vedľajších výrobkov z výroby vína pochádzajúcich z vinohradníckych oblastí Slovenska. Toto ustanovenie dopĺňa článok 27 ods. 7, ktorým sa umožňuje aj pre výrobcov použiť vedľajšie výrobky iným ako stanoveným spôsobom (povinnou destiláciou). Nakoľko zákon č. 182/2005 Z. z. o vinohradníctve a vinárstve zapracoval povinnosť destilovať vedľajšie výrobky v súlade s legislatívou Európskych spoločenstiev platnou v roku 2005, je potrebné túto skutočnosť opraviť a doplniť.

Ustanovenia § 8 ods. 4 a § 44 ods. 2 teraz platného zákona nie sú dostatočne prístupné potrebám a požiadavkám vo verejnom záujme. Uvedené ustanovenia upravujú ochranu viníc tak, že v žiadnom prípade nie je možné tieto vinice vyňať z poľnohospodárskeho pôdneho fondu. Z toho dôvodu je potrebné tieto ustanovenia zmeniť.

Ďalšie úpravy sú navrhnuté z dôvodu spresnenia niektorých ustanovení, odstránenia niektorých chybných ustanovení a harmonizácie s legislatívou Európskych spoločenstiev.

Návrh zákona je v súlade s Ústavou Slovenskej republiky, súvisiacimi zákonmi, medzinárodnými zmluvami a inými  medzinárodnými dokumentmi, ktorými je Slovenská republika viazaná.

Vzhľadom na obsahové zameranie návrhu zákona, nie je potrebné jeho prerokovanie v Rade hospodárskej a sociálnej dohody Slovenskej republiky.

Ministerstvo financií Slovenskej republiky listom č. MF/27647/2006-81 zo dňa 7. decembra 2006 vzalo na vedomie, že predmetný návrh zákona nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

DOLOŽKA ZLUČITEĽNOSTI

právneho predpisu

**s právom Európskych spoločenstiev a Európskej únie**

1. **Predkladateľ právneho predpisu**: vláda Slovenskej republiky
2. **Názov návrhu právneho predpisu**: Návrh zákona, ktorým sa mení a dopĺňa zákon č. 182/2005 Z. z. o vinohradníctve a vinárstve
3. **Problematika návrhu právneho predpisu**

a) je upravená v práve Európskych spoločenstiev:

* primárnom:

Hlava II (Poľnohospodárstvo) Zmluvy o založení Európskeho spoločenstva,

* sekundárnom:
* Nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (Mimoriadne vydanie Ú. v. EÚ, kap. 3/zv. 26) v platnom znení.
* Nariadenie Komisie (ES) č. 1622/2000 zo dňa 24. júla 2000 ustanovujúce niektoré podrobné pravidlá na uplatňovanie nariadenia (ES) č. 1493/1999 o spoločnej organizácii trhu s vínom a ustanovujúce Zákonník spoločenstva pre vinárske (oenologické) postupy a procesy (Mimoriadne vydanie Ú. v. EÚ, kap. 3/zv. 30) v platnom znení.
* Nariadenie Komisie (ES) č. 1623/2000 z 25. júla 2000 stanovujúce podrobné pravidlá uplatňovania nariadenia (ES) č. 1493/1999 o spoločnej organizácii trhu s vínom vzhľadom na trhový mechanizmus (Mimoriadne vydanie Ú. v. EÚ, kap. 3/zv. 30) v platnom znení.
* Nariadenie Komisie (ES) č. 883/2001 z 24. apríla 2001 ustanovujúce podrobné pravidlá pre vykonávanie nariadenia Rady (ES) č. 1493/1999 o obchodovaní s tretími krajinami s výrobkami vo vinárskom sektore (Mimoriadne vydanie Ú. v. EÚ, kap. 3/zv. 32) v platnom znení.
* Nariadenie Komisie (ES) č. 884/2001 z 24. apríla 2001 ustanovujúce podrobné pravidlá pre používanie sprievodných dokladov na prepravu vinárskych výrobkov a na vedenie záznamov vo vinárskom sektore (Mimoriadne vydanie Ú. v. EÚ, kap. 3/zv. 32) v platnom znení.
* Nariadenie Komisie (ES) č. 1282/2001 z 28. júna 2001, ktoré stanovuje podrobné pravidlá pre uplatňovanie nariadenia Rady (ES) č. 1493/1999, pokiaľ ide o zhromažďovanie informácií na identifikáciu výrobkov z vína a na monitorovanie trhu s vínom, a ktorým sa mení a dopĺňa nariadenie (ES) č. 1623/2000 (Mimoriadne vydanie Ú. v. EÚ, kap. 3/zv. 32) v platnom znení.
* Nariadenie Komisie (ES) č. 753/2002 z 29. apríla 2001, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov (Mimoriadne vydanie Ú. v. EÚ, kap. 3/zv. 35) v platnom znení.
* Nariadenie Rady (ES) č. 2165/2005 z 20. decembra 2005, ktorým sa mení a dopĺňa nariadenie (ES) č. 1493/1999 o spoločnej organizácii trhu s vínom (Ú. v. EÚ L 345, 28.12.2005),

b) nie je upravená v práve Európskej únie,

c)nie je obsiahnutá v judikatúre Súdneho dvora Európskych spoločenstiev ani Súdu prvého stupňa Európskych spoločenstiev.

1. **Záväzky Slovenskej republiky vo vzťahu k Európskym spoločenstvám a Európskej únii**
2. Záväzky vyplývajú zo Zmluvy o pristúpení Slovenskej republiky k Európskej únii. Návrh zákona sa svojou problematikou dotýka prílohy č. 2 Aktu o podmienkach pristúpenia, bod 6 – Poľnohospodárstvo.
3. V rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie.
4. Bezpredmetné.
5. V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
6. Bezpredmetné.

**5. Stupeň zlučiteľnosti návrhu zákona s právom Európskych spoločenstiev a právom Európskej únie:**

Úplný.

**6. Gestor a spolupracujúce rezorty:**

Ministerstvo pôdohospodárstva Slovenskej republiky.

**Doložka finančných, ekonomických, environmentálnych vplyvov, vplyvov na zamestnanosť a na podnikateľské prostredie**

**1. Odhad dopadov na verejné financie:**

Návrh zákona nebude mať negatívny dopad na verejné financie.

**2. Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nebude mať dopad na hospodárenie obyvateľov, ani na hospodárenie podnikateľskej sféry iných právnických osôb.

**3. Odhad dopadov na životné prostredie**

Návrh zákona nebude mať dopad na životné prostredie.

**4. Odhad dopadov na zamestnanosť**

Návrh zákona nebude mať dopad na tvorbu pracovných miest.

**5. Vplyv na podnikateľské prostredie**

Návrh zákona nebude mať negatívny vplyv na podnikateľské prostredie.

#### Osobitná časť

***K bodu 1***

Pôvodná legislatívna skratka nebola správne použitá, o súbežnú výsadbu ide v presne špecifikovanom prípade, v prípade uplatnenia práva na opätovnú výsadbu na základe umožnenia výsadby vinohradu ešte pred jeho vyklčovaním.

***K bodu2***

Nakoľko v prípade uplatňovania práva na opätovnú výsadbu umožnením výsadby vinohradu ešte pred jeho vyklčovaním je potrebné o toto požiadať, na vyjasnenie ustanovenia a aj pojmu „súbežná výsadba“ sa mení znenie pôvodného ustanovenia a dopĺňa sa legislatívna skratka.

***K bodu3***

V záujme zachovania užívania vinohradníckych plôch ako viníc sa pre užívateľa vinohradníckej plochy určuje špecifická užívacia povinnosť.

***K bodu 4***

Z dôvodu verejného záujmu sa navrhuje úprava súčasného ustanovenia, ktoré neumožňuje využitie viníc na iné účely. S tým súvisí aj doplnenie nových poznámok pod čiarou.

***K bodom 5 a 6***

V záujme ochrany osobných údajov bolo potrebné zmeniť uvádzanie rodného čísla a nahradiť ho údajom dátumu narodenia. Ďalšia zmena sa týka ustanovenia možnosti sprístupnenia údajov dotknutým osobám.

# K bodu 7

V decembri 2005 bolo schválené nariadenie Rady (ES) č. 2165/2005, ktorým sa Slovenskej republike umožňuje použiť alternatívu k povinnej destilácii vedľajších produktov, preto je potrebné povinnosť destilovať vedľajšie produkty z výroby vína vypustiť a nahradiť novou úpravou.

***K bodu 8***

Nakoľko povinnosti vyplývajúce z uvedeného ustanovenia sa týkajú aj obchodníkov s vinárskymi produktmi okrem maloobchodného predajcu, je potrebné túto skutočnosť doplniť.

***K bodu 9***

V praxi nie je potrebné oznamovať a zasielať fotokópiu o preprave kontrolnému ústavu. Ide o duplicitu, keďže táto sa zasiela colným orgánom a kontrolný ústav ju k svojej činnosti nepotrebuje. Pojem „sprievodný doklad“ sa upresňuje odkazom na príslušné ustanovenie nariadenia Komisie (ES) č. 884/2001 tak, aby nedochádzalo ku kolízii so zákonom č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z.z. v znení neskorších predpisov.

***K bodu 10***

Legislatívno-technická úprava.

***K bodu 11***

Nový spôsob nakladania s vedľajšími výrobkami je potrebné podrobnejšie upraviť v novele vyhlášky Ministerstva pôdohospodárstva Slovenskej republiky č. 231/2005 Z. z., je preto potrebné doplniť aj splnomocňovacie ustanovenie.

***K bodu 12***

V zmysle legislatívy Európskych spoločenstiev nie je zakázané upravovať obsah prirodzeného alkoholu stanoveným spôsobom pre akostné vína.

***K bodu 13***

Keďže oxid siričitý je chemická látka a nie iba alergén, je potrebné túto skutočnosť jasne formulovať.

***K bodu 14***

V zmysle nariadenia Komisie (ES) č. 753/2002 je údaj o obsahu zvyškového cukru iba nepovinným údajom. Aj z technologického hľadiska obsahujú stolové vína vyšší obsah kyselín, ktorých obsah sa v priebehu zrenia mení, čím sa mení aj údaj o obsahu zvyškového cukru.

***K bodu 15***

Ide o duplicitu k § 15 ods. 3 a navyše spôsob úpravy je podrobne stanovený v príslušnom nariadení Európskych spoločenstiev. Predmetné ustanovenie je potrebné vypustiť.

***K bodu 16***

Oblastné víno je stolové víno s geografickým označením a platia preň rovnaké pravidlá ako pre stolové vína – viď bod 15.

***K bodu 17***

V zmysle nariadenia Komisie (ES) č. 753/2002 je údaj o ročníku zberu nepovinným údajom. Ide o harmonizáciu legislatívy.

***K bodu 18***

Legislatívno-technická úprava.

***K bodu 19***

Legislatívno-technická úprava.

***K bodu 20***

Vzhľadom na nové znenie § 8 ods. 4, 5 a 6 je potrebné upraviť aj ustanovenie týkajúce sa vinohradníckej oblasti Tokaj.

# K bodom 21 a 22

V nariadení Komisie (ES) č. 1429/2004 je pre Slovenskú republiku uvedená ochrana tradičného názvu „esencia“ bez prívlastku „nektár“. Ide o zjednotenie pojmov a zároveň o odstránenie rozporu.

***K bodu 23***

Doplnenie špeciálnej povinnosti vzhľadom na splnomocňovacie ustanovenie § 38 ods. 11.

***K bodu 24***

Podľa nariadenia Rady (ES) č. 1493/1999 o spoločnej organizácii trhu s vínom majú združenia výrobcov pri splnení určených podmienok možnosť byť uznaní v rámci členského štátu. Je potrebné stanoviť, ktorá inštitúcia bude mať v tejto oblasti kompetenciu.

***K bodu 25***

Vzhľadom na úpravu v bode 9 je potrebné doplniť aj kompetenciu na kontrolu nového ustanovenia.

***K bodu 26***

Legislatívno-technická úprava.

# K bodu 27

Legislatívno-technická úprava.

# K bodu 28

Legislatívno-technická úprava.

# K bodu 29

Legislatívno-technická úprava.

# K bodu 30

Zmena vyplýva z úpravy v bode 7.

# K bodu 31

Legislatívno-technická úprava.

# K bodu 32

Legislatívno-technická úprava.

# K bodu 33

Medzi správne delikty je potrebné doplniť aj prepravu bez sprievodných dokladov, keďže táto povinnosť vyplýva aj z legislatívy Európskej únie.

***K bodu 34***

Vzhľadom na bod 33, ktorý ustanovuje nový správny delikt, je potrebné túto skutočnosť zohľadniť aj v § 42 o ukladaní pokút.

***K bodu 35***

Vzhľadom na nové znenie § 8 ods. 4 a § 35 a ich efektívne uplatňovanie v praxi je potrebné doplniť ustanovenie o priestupkoch.

***K bodu 36***

Vloženie nového odseku je vykonané za účelom rozšírenia kompetencie pre Štátnu veterinárnu a potravinovú správu Slovenskej republiky pri výkone kontroly vinárskych produktov uvádzaných na trh.

# K bodu 37

Legislatívno-technická úprava.

# K bodu 38

Legislatívno-technická úprava.

***K bodu 39***

##### Vzhľadom na úpravy v bodoch 4 a 5 je § 44 ods. 2 prebytočný.

***K bodu 40***

Ustanovenie o prenesení výkonu kompetencií Tokajskej správnej komisie na Tokajské združenie sa mení v súlade so skutočným stavom.

***K bodu 41***

V nadväznosti na zmenu znenia § 8, ktoré okrem iného znamená aj rozšírenie ochrany viníc na celé územie Slovenskej republiky, nie je príloha k zákonu potrebná.

**K čl. II**

Účinnosť zákona sa navrhuje 1. júna 2007.

Bratislava, 7. februára 2007

Predseda vlády

Slovenskej republiky

Robert F i c o  v. r.

Minister pôdohospodárstva

Slovenskej republiky

Miroslav J u r e ň a  v. r.